text: Dramatisk ildebrand i midtbyen
  26 maj 2018 kl. 17.34
  Ildebrand i skolebygning fyldte Sønderborg med røg og sirenehyl.
  Fra lørdag morgen indtil cirka middagstid var Sønderborg midtby dramatisk dækket af røgskyer og sirenehyl, og politiet opfordrede beboerne i midtbyen til at lukke vinduer og døre.
  Røgen kom fra Ahlmann-Skolen, hvor der var udbrudt ild i taget.
  I løbet af formiddagen lykkedes det tilkaldte brandfolk fra mange af de lokale brandværn at få kontrol med ilden. Også redningsfolk fra Sønderborg Lufthavn deltog.
  Bygningen ud mod Kongevej er reddet, men Henry Schmoldt fra Sønderborg Frivillige Brandværn anslår til TV SYD, at cirka ti klasseværelser og gymnastiksalen er skadet af vand, ligesom det blev nødvendigt at rive taget af.
  - Vi troede egentligt, vi havde styr på ilden i det ene hjørne af taget, men den løb under taget, og pludselig var det hele meget mere omfattende, siger Henry Schmoldt.
  Brandårsagen er endnu ukendt.
  